PSTC รับทรัพย์ 3 พันลบ.หลังขายหุ้น TPN ให้ EGCO สัดส่วน 43% นำเงินลงทุน-เสริมสภาพคล่อง
PSTC รับทรัพย์ 3 พันลบ.หลังขายหุ้น TPN ให้ EGCO สัดส่วน 43% นำเงินลงทุน-เสริมสภาพคล่อง
PSTC รับทรัพย์ 3 พันลบ.หลังขายหุ้น TPN ให้ EGCO สัดส่วน 43% นำเงินลงทุน-เสริมสภาพคล่อง
25 ก.ย. 2562

บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC เปิดเผยว่า ที่ประชุมเมื่อวันที่ 18 กรกฎาคม 2562 ได้มีมติอนุมัติให้บริษัท บิ๊กแก๊ส เทคโนโลยี จำกัด (“BIGGAS”) ซึ่งเป็นบริษัทย่อยที่บริษัท ถือหุ้นร้อยละ 51 ของทุนจดทะเบียน จำหน่ายหุ้นสามัญของ บริษัท ไทยไปป์ ไลน์ เน็ตเวิร์ค จำกัด (TPN) จำนวน 7,739,998 หุ้น มูลค่าหุ้นที่ตราไว้หุ้นละ 100 บาท หรือคิดเป็นสัดส่วนร้อยละ 43 ของทุนจดทะเบียน ซึ่ง TPN เป็นบริษัทย่อยทางอ้อมของบริษัท
โดย BIGGAS ซึ่งเป็นบริษัทย่อยได้จำหน่ายหุ้นสามัญ TPN ให้กับบริษัท ผลิตไฟฟ้า จำ กัด (มหาชน) หรือ EGCO ในราคารวมทั้งสิ้น 2,901.50 ล้านบาท โดยมีการลงนามในสัญญาซื้อขายและจองซื้อหุ้นเมื่อวันที่ 4 กันยายน 2562 และลงนามในสัญญาผู้ถือหุ้นในวันที่ 25 กันยายน 2562
ทั้งนี้บริษัทฯจะได้รับเงินสดจำนวน 2,901.50 ล้านบาท ซึ่งเป็นราคาที่ตกลงร่วมกันระหว่างผู้ซื้อและผู้ขาย โดยแบ่งชำระเป็น 2 งวดดังนี้ งวดแรกจำนวน 1,661.50 ล้านบาท ในวันซื้อขายและจองซื้อหุ้น TPN และงวดที่สองจำนวน 1,240.00 ล้านบาท ภายใต้เงื่อนไขเมื่อ TPN เข้าลงนามในสัญญากู้ยืมเพื่อการก่อสร้างโครงการ
โดยภายหลังการขายหุ้นสามัญ TPN บริษัทจะนำมาลงทุนในโครงการใหม่ ๆ ของกลุ่มบริษัท ที่จะเกิดขึ้นในอนาคตและเสริมสภาพคล่องด้านกระแสเงินสด ประกอบกับมีพันธมิตรที่มีความรู้ความเชี่ยวชาญในด้านพลังงานส่งผลให้โครงการท่อน้ำมันมีศักยภาพในการดำเนินงานมากยิ่งขึ้น